KURSUSTILBUD I 2016-2017

Educational informatics for senior teachers/Edu-it S

– gentænkning og redesign af undervisning med IKT

**Formålet med kurset**

Overordnet formål for Edu-IT kurset på Health er, at understøtte erfarne undervisningsansvarlige med at implementere brugbare og relevante teknologier til undervisningsaktiviteter, samt identificere undervisningselementer som med fordel kan suppleres eller konverteres til digitale forløb. Det skal bevirke flere ting. For det første skal kurset medvirke til en modernisering af undervisningen mod mere tidssvarende undervisningsforløb og former. For det andet skal vi udnytte moderne teknologi til at skabe fleksible og målbare virtuelle lærings og samarbejdsmuligheder. Kurset skal give mulighed for at styrke sammenhængen på tværs af fag og fagligheder ved at arbejde sammen med kollegaer fra andre institutter.

Kurset i Edu-it har til formål at øge deltagernes kendskab til forskellige anvendelsesformer for e-læring og digitale læringsobjekter for at kunne levere ”Flipped classroom”, ”Peer instruction” og ”Blended learning”. Blended learning er en betegnelse som anvendes om undervisningsforløb, som suppleres med online undervisning. Kurset giver deltagerne mulighed for i samarbejde med medkursister og undervisere at udvikle, teste og præsentere et digitalt produkt til eget undervisningsforløb til implementering i curriculum.

## Kurset handler grundlæggende om e-læring og digitale læringsobjekter ud fra en praktisk-teoretisk tilgang til anvendelse af teknologi i undervisningen på universitetsniveau. Kurset løber over 4-6 måneder som er opdelt i tre perioder: en udviklings og kompetence periode, produktions og test fase, samt en implementerings og præsentations periode.

## Hvad er udfordringen?

Ligesom der ikke er nogen patienter der bliver raske af at få skrevet i EPJ (Elektroniske PatientJournal) er der ikke nogen der lære noget ved at få adgang til Blackboard / LMS. Det er et fælles ansvar og en ny undervisningskultur vi skal finde os tilrette med. Undervisningsopgaver, læring, og studielivet vil ændre sig i takt med udviklingen af materialer til brug på Blackboard og den tid som bruges til udvikling skal kompenseres i driften over tid eller ved at omlægge det eksisterende. Blended læring med brug af online resurser kombineret med mere traditionelle undervisningsformer kan for mange undervisere være en ny og spændende tilgang til faget og give de studerende en god og moderne undervisning. For at det skal lykkes for alle kræver det dog en omlægning og re tænkning af undervisningsforløbet.

Til denne transformation kan vi samarbejde og løfte i flok samt blive klogere i fællesskab. Fokus er på ønsket om undervisningsudvikling med brug af teknologi og ikke teknologi i sig selv. Der skal arbejdes målrettet og effektivt ved brug af projektstyring og dokumentationsredskaber mm.

**Kursusforløb og læringsmål**

Kurset tager afsæt i vores erfaringer fra adjunktpædagogikum, men udvidet til at løbe over 4-6 mdr. Kurset er dimensioneret til 12-24 deltagere og anslået til 5 ECTS (ca. 135 arbejdstimer). Arbejdstimerne består af fire elementer: Mødedage, online opgaver, selvstændigt projektudvikling og dokumentation.

Kursusgodkendelse kræver rettidig aflevering af de 3-5 mindre obligatoriske skriftlige opgaver, aktiv deltagelse i onlineøvelser og demonstrationer samt minimum 80 % deltagelse på de tre mødedage.

I løbet af kurset vil der være planlagt sessioner med fysisk fremmøde: en introduktionsdag, en værkstedsdag og en præsentationssession. Derudover vil der blive aftalt individuelle vejledninger og supporttimer. Kurset er i høj grad designet til at imødekomme individuelle behov og ønsker. Erfaringen fra tidligere lignende undervisningsforløb viser, at kursusformen giver det nødvendige arbejdsrum og sparringsmulighed til at realisere gode løsninger på en eksisterende udfordringer.

Læringsmål for kurset

* Udvidet kendskab til Blackboard learning management system (LMS)
* Digital konvertering med øget kendskab til digitale muligheder og valg
* Introduktion til e-læringsteori for blended learning, flipped classroom og peer instruction
* Hands-on med relevant e-lærings/udviklingsteknologi og software
* Erfaring med e-lærings etik og æstetik
* Kunne analysere og diskutere didaktisk digital design
* Digital ressource udvikling herunder feedback og assesment
* Online Netværkskultur, forudsætninger og udfordringer
* Informationssikkerhed og kvalitetskontrol
* Styrke online kommunikation og samarbejde med brug af video og video konference systemer
* Læringsanalytik

Kurset følges op med vejledning og rådgivning for implementering og drift af projekterne og der inviteres til fortsat samarbejde. Kurset vil også kunne danne grundlag for nedsættelse af erfa grupper med særlige interesser. Der er opbakning til deltagelse i kurset fra såvel den centrale universitets- og fakultetsledelse samt fra institutlederne på Health.

Kurset vil have en medfinansiering på 3.000 kr. pr. deltager til forplejning, vedligeholdelse af hardware og software.

**Kursusledelse:**

Mads R. Dahl,

T: 86205223, M: 61278942

[MD@MEDU.AU.DK](mailto:MD@MEDU.AU.DK)

INCUBA Science Park Skejby

Center for Health Sciences Education, Health

Educational-IT, CESU, Health, Aarhus Universitet er en lokalt forankret enhed med indgående kendskab til sundhedsvidenskabelig tankegang, arbejdsgange og forhold. Enhedens arbejdsområde omfatter pædagogisk anvendelse af teknologi i forbindelse med forskning, kurser og undervisningsforløb samt udvikling, test og implementering af mindre digitale løsninger. Enhedens projekter tager hovedsageligt sit afsæt i et underviserbehov eller ønske, men tager altid hensyn til andre brugere eller aktører såsom studerende og administration. Implementeringen og udvikling af Learning Management Systemet (LMS) Blackboard på Health er en af kerneopgaverne. Systemet er fra 2015 det understøttende LMS for fakultetets undervisning og central kommunikationsplatform.